RÅDETS UDTALELSE af 8. februar 1999 om Sveriges konvergensprogram for 1998-2001 (1999/C 68/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 1 og 2,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 8. februar 1999 undersøgte Rådet Sveriges konvergensprogram, som dækker perioden 1998-2001. I programmet forventes der fortsat offentlige overskud i perioden frem til 2001, efterhånden som myndighederne gør yderligere fremskridt i retning af deres mellemfristede mål om et budgetoverskud på 2 % af BNP i perioden. Rådet anser dette mål for at være hensigtsmæssigt, navnlig i betragtning af ældningen af befolkningen, og glæder sig desuden over, at der i programmet lægges vægt på sikring af makroøkonomisk stabilitet. Samtidig mener Rådet, at programmet er i overensstemmelse med de overordnede retningslinjer for medlemsstaternes økonomiske politik, som blev vedtaget på Det Europæiske Råds møde i Cardiff.

Inden for programmet makroøkonomiske rammer forventes væksten i BNP at ligge på 2,4 % om året. Selv om udsigterne for væksten i konvergensprogrammet forudsætter en vis stigning i den potentielle vækstrate i den svenske økonomi, mener Rådet dog, at dette forekommer realistisk og opnåeligt på baggrund af de seneste års økonomiske resultater.

Sverige opfylder i øjeblikket konvergenskriteriet for inflationen uden problemer. Udsigterne for inflationen er fortsat gode, og inflationsforrentningerne har i flere år været forenelige med prisstabiliteten. På grund af Sveriges traditionelle lønfastsættelsessystem opfordrer Rådet til årvågenhed med hensyn til lønudviklingen. Rådet opfordrer også Sverige til at forfølge sit inflationsmål på en sådan måde, at der sikres overensstemmelse med ECB's mål om prisstabilitet.

Sverige har også i nogen tid opfyldt konvergenskriteriet for den lange rente. Dette afspejler den bedre stabilitet i den svenske økonomi og anerkendelsen af den stabilitetsorienterede makroøkonomiske politik samt den senere tids succes med hensyn til budgetkonsolidering. Den øgede troværdighed af den økonomisk-politiske baggrund er imidlertid endnu ikke omsat fuldt ud til valutakursstabilitet. Rådet konstaterer endvidere, at deltagelse i ØMU forudsætter, at Sverige viser, at det er i stand til at overholde en passende paritet mellem den svenske krone og euroen i en tilstrækkelig periode uden alvorlige spændinger. Med henblik herpå forventer Rådet, at Sverige beslutter at tilslutte sig ERM2 på et passende tidspunkt.

Rådet glæder sig over konvergensprogrammets mål om at fortsætte den hidtidige budgetkonsolidering gennem opnåelse af voksende offentlige overskud. Programmets budgetmål giver en sikkerhedsmargen, som sikrer, at det offentlige budget under normale forhold ikke overskrider referenceværdien på 3 % af BNP. Rådet mener derfor, at Sverige opfylder kravene i stabilitets- og vækstpagten. Rådet ser positivt på de foranstaltninger, der er truffet til at forbedre kontrollen med de offentlige udgifter, som anbefalet i de overordnede retningslinjer for den økonomiske politik. Rådet hilser også det seneste fald i den offentlige gældskvote velkommen og konstaterer, at den offentlige bruttogældskvote forventes at falde til under 60 % af BNP i 2001.

Rådet mener, at programmets mål om stigende beskæftigelse er fornuftigt, navnlig da dette vil bidrage til at udvide skattegrundlaget og derved give større mulighed for at reducere skattebyrden. Rådet opfordrer desuden myndighederne til at fokusere på jobskabelse i den private sektor, når de forfølger dette mål for beskæftigelsen. Rådet konstaterer, at det seneste arbejde med en strukturreform ikke er omtalt nærmere i programmet; programmet rummer heller ingen detaljerede oplysninger om den fremtidige udvikling i strukturreformerne, og der gives kun få oplysninger om planerne for de offentlige investeringer. Rådet anbefaler, at Sverige bygger videre på de seneste års strukturreformer og hilser navnlig den foreslåede reform af pensionssystemet velkommen, som på baggrund af befolkningens ældning er vigtig for stabiliteten i de offentlige finanser på længere sigt.

(1) EFT L 209 af 2.8.1997, s. 1.